\NormalFont\ShortTitle{'Utseyaxi}

{\MT 'Utseyaxi



\par }\ChapOne{1}{\PP \VerseOne{1}'Ikɨ Yawé kaniniukieyatɨni 'Utseyaxi Weherí nu'aya kemɨtiyetuiri, 'Utsiyaxi, Kutani, 'Akatsi meta 'Etsekiyaxi kepauka memɨte'aitakai Kura kwieyaritsie, meta Keruwuhani Kuhatsi nu'aya ti'aitakaku 'Ixaheri kwieyaritsie.


\par }{\SH 'Utseyaxi 'ɨyaya meta niwemama
\par }
{\PP \VS{2}Kepauka Yawé 'Utseyaxi hamatɨa matɨari mɨtiutaxa, mɨpaɨ katinitahɨawe: «Kenemie xeime 'ukaratsi tuminikɨ muyuwitɨnɨa kenetiwitɨki, hetsiena tɨɨri keniwarayexeiya, mɨkɨ kwieyaritsie mɨpaɨ memɨyɨakɨ yunaitɨ. Yawé me'uku'eirieka hipame kakaɨyarixi pɨta mekaniwarayexeiyakaitɨni».


\par }{\PP \VS{3}Hikɨ 'Utseyaxi kaneyani, Kumexi titewakame kaniutiwitɨni Riwɨrahini niweya, mɨkɨ kaniutihukata nunutsi mekanayexeiya.


\par }{\PP \VS{4}Hikɨ Yawé mɨpaɨ katinitahɨawe: «Ketsireri ketineuterɨwa, kwitɨwari Kehú nekatinakapitɨamɨkɨ nuiwarimama nekatiniwakwinitɨamɨkɨ, mana Ketsireri mɨrakutewatsie mɨkɨ teɨteri yɨwaɨkawa mɨwarekwikɨ. Mɨpaɨ nekatiniwaka'unamɨkɨ 'Ixaheri kwieyaritsie te'aitamete.

\VS{5}Mɨkɨ tukaritsie 'ixaheritsixi watupi nepɨtimuraxɨani mayeweritsie Ketsireri mɨrayetewatsie».


\par }{\PP \VS{6}Kumexi tawarita kaniutihukata 'ukatɨme kaniutiniweni. Hikɨ Yawé 'Utseyaxi mɨpaɨ katiniutahɨawe: «Mɨpaɨ ketineuterɨwa Ruxuhama, taniukikɨ manuyɨne “Nepɨka'itinenimayatari”, nepɨkareiyehɨwiriekari 'Ixaheri mɨra'aitatsie, matsi nepɨka'itinenimayatari.

\VS{7}Matsi pɨta wahetsiemieme nekaniwatinenimayatamɨkɨ Kura nuiwarimama meta nekaniwatawikweitsitɨamɨkɨ, peru 'ɨrɨkɨ, 'ixiparakɨ, kuyaxakɨ meta kawayutsixi wahetsie me'anatetɨkaitɨ pɨkatiyɨni, matsi pɨta Yawé xekakaɨyari tɨrɨkariyayakɨ pɨtiyɨni».


\par }{\PP \VS{8}Kepauka Kumexi niweya katsitsewetɨ matɨa «Nepɨka'itinenimayatari» mɨtitewa, tawarita kaniutihukata 'ukitɨme kaniutiniweni.

\VS{9}Hikɨ Yawé 'Utseyaxi mɨpaɨ katiniutahɨawe: «Mɨpaɨ ketineuterɨwa Ruhami, taniukikɨ panuyɨne “Mepɨkaneteɨterimari”, xemeri xepɨkaneteɨterima neta nepɨkaxekakaɨyari.


\par }{\PP \VS{10}»Peru 'uxa'atɨni warie 'ixaheritsixi teɨteriyari, yumɨiretɨ mepakɨne xiekari haramaratetsita mɨtika mɨkayu'inɨatsinɨa hepaɨ. Kepauka tukari maye'ani xeme hakewa mɨpaɨ xemɨteheterɨwarie: “Mepɨkaneteɨterimari”, mana mɨpaɨ xepɨteterɨwarieni: “Kakaɨyari mayeyuri niwemama”.

\VS{11}Kura teɨterimama meta 'Ixaheri teɨterimama wahamatɨa mekaniyutaxewirikuni, xeime xeikɨa ti'aitame mehexeiyatɨ mepakɨne yukiekaritsie, 'ana Ketsireri mariwetɨ kanayeimɨkɨ.




\par }\Chap{2}{\PP \VerseOne{1}»Kepauka memɨ'axɨani xe'iwama 'ukitsi mɨpaɨ xeketeniwaruterɨwa: Hami, taniukikɨ manuyɨne “Mepɨneteɨterimari”. Meta 'ukari Xuhama, taniukikɨ manuyɨne “Nepitinenimayatari”.


\par }{\SH 'Ixaheritsixi kememɨtekwinitɨariekai meta kememɨte'utinenimayatsie
\par }
{\Q \VS{2}»Peru hikɨ yumaama hetsie xeketeneuhɨpani,

\par }{\QB mɨkɨri hikɨ pɨkane'ɨya neta nepɨkakɨnaya.

\par }{\Q Yuhɨxie mayuyewirie witsimɨtixeiyariekakɨ ke'ayuye'itieni 'axamɨtiuka'iyarikɨ,

\par }{\QB meta yutawie kemɨratikuka ketiuhayewa.


\par }{\Q \VS{3}Ya mɨpaɨ pɨkatiuyuri, ne naime nekatininawairiemɨkɨ,

\par }{\QB ke'anetɨ mutinuiwaxɨ mɨpaɨ 'anekame nekanihayewamɨkɨ.

\par }{\Q Makuwakitsie nekanihɨamɨkɨ.

\par }{\QB Kwiepa tixaɨtɨ mɨkaraxuawe nenihayewamɨkɨ, yeharimɨnetɨ kanimɨmɨkɨ.


\par }{\Q \VS{4}Niwemama nepɨkawatinenimayata,

\par }{\Q 'axamɨtiyuriene hetsie memɨmiemetekɨ.


\par }{\Q \VS{5}Wamaama tuminikɨ muyuwitɨnɨa kanihɨkɨtɨni,

\par }{\QB Mɨwarutiniwexɨ ka'uyukatewiyatɨ.

\par }{\Q Mɨpaɨ kaniutayɨni: “Netuxexerima wahamatɨa nepukuyeikani,

\par }{\QB memɨnetemikwa memɨnetsiharitɨa,

\par }{\QB muxa huxarieya, rinu 'ixurikiyari, nehatseiti meta tita nemɨranuye'e”.


\par }{\Q \VS{6}'Ayumieme ne huyetana nepɨranutanani xuyakɨ,

\par }{\QB muwa xeikɨa nepiyenaka huye mɨkataxeiyakɨ.


\par }{\Q \VS{7}Waɨkawa tiuka'eniwatɨ yutuxexerima pɨwakuwauneni,

\par }{\QB kawataxeiyame mɨpaɨ pɨtayɨni:

\par }{\Q “Nekɨna matɨari nemitiwitɨ hetsɨa nepɨnuanikeyu,

\par }{\QB matsi meripaitɨ 'aixɨa nepɨtixeiyariekai keyuri hikɨ”.


\par }{\Q \VS{8}Mɨkɨ mɨpaɨ pɨkaretimaiwe kename ne nehɨkɨ nemɨtimikwa,

\par }{\Q kaxie winuyari mɨhekwa meta hatseiti nemɨtiyetuirie.

\par }{\QB Ne waɨkawa nepɨtimɨiririe pɨrata meta huru,

\par }{\Q ¿ketiuyuri kɨmana? Memɨkayuri kakaɨyarixi pɨwarutiwewi.\FTNT{*}{{\FR 2:8 }{\FR{2:8}} Pɨyɨwe mɨtayɨni
{\FQ{Wahari kakaɨyarixiyari puwarutiwewi.
}}}


\par }{\BB \par }
{\Q \VS{9}»'Ayumieme kepauka tukarieya maye'ani

\par }{\Q ne tɨriku nepinawairieni kaxie winuyari mɨhekwa.

\par }{\QB Muxa kaheuhuxakame nepɨhayewa meta rinu 'ixurikiyari kahexeiyame

\par }{\Q nemɨtiyetuiriekai mawekaku kɨmana meuyukunakakɨ.


\par }{\Q \VS{10}Nepitewiyatsitɨani mɨirikɨa

\par }{\Q tuxexerimama me'ixeiyakaku,

\par }{\QB nixewitɨ pɨkayɨweni hetsiena mutanuani.


\par }{\Q \VS{11}Naitɨ mana pɨtiuye'atɨyani 'ixɨarari temawierikayari kemɨtiwewiekai.

\par }{\Q Meta kemɨtikuyeikakai metseri xikɨraɨyekaku,

\par }{\QB meta kepauka muka'uxipiwekai meta 'ixɨarari kemɨtiutiwewiwakai xeiwiyari 'aye'axekaku.


\par }{\Q \VS{12}Kaxie haraweriyari kemɨrexeiyakai meta piní,

\par }{\QB kename mɨkɨ tuxexerimama mete'iyetuiriekai.

\par }{\Q Maku'ɨtsiya nepayeitɨani,

\par }{\QB yeuta memɨte'u'uwa mekanitikwaikuni xeikɨa.


\par }{\Q \VS{13}Nepɨtikwinitɨani mɨkɨ tukaritsie

\par }{\QB hipame kakaɨyarixi mɨtiwarutimawiriwakaikɨ,

\par }{\Q kepauka witsitiyukukemaritɨwatɨ nakɨtsatekɨ meta kukakɨ

\par }{\QB ne kanetsiha'eriwatɨ, yutuxexerima wa'utɨma xeikɨa peyeikakai

\par }{\QR —Yawé mɨpaɨ kanaineni—.


\par }{\BB \par }
{\Q \VS{14}»'Ayumieme hikɨ nekatini'irɨwiyamɨkɨ:

\par }{\QB makumawetsie nekanenuwitɨmɨkɨ

\par }{\QB mana witsi'anekamekɨ nekaneitahɨawimɨkɨ.


\par }{\Q \VS{15}'Ana nekaniyetɨiriemɨkɨ kaxie haraweriyari,

\par }{\Q mayeweritsie waɨkawa Kemɨtiuka'eniwakai

\par }{\QB 'aixɨa 'aneme nepayeitɨani memanukɨka Mɨnetsitakwewiekɨ.

\par }{\Q Mana pɨnetsita'eiya temaikɨyari hepaɨ,

\par }{\QB kepauka 'Ekipitu mayetɨatsie hepaɨ.


\par }{\BB \par }
{\Q \VS{16}»Yawé mɨpaɨ kanaineni: Kepauka maye'ani tukari

\par }{\QB mɨpaɨ pepɨkanetiuterɨwani: “neti'aitɨwame”,

\par }{\QB matsi pɨta: “nepɨmatsinaki'erie nekɨna”.


\par }{\Q \VS{17}Ne nepɨmeratɨmaiyatsitɨani tawarita pemɨkawakuxatanikɨ memɨkayuri kakaɨyarixi,

\par }{\QB hatsuakuri pemɨkawatahɨawe.


\par }{\Q \VS{18}Mɨkɨ tukaritsie tɨratu nepɨwewieni

\par }{\QB Yeutari wahamatɨa,

\par }{\Q muyuawitsie memɨte'uwɨtɨkɨka wahamatɨa

\par }{\QB kwiepa memɨteku'ɨretɨwe wahamatɨa.

\par }{\Q Kiekari mukumanetsie tupi nepɨwanawairieni, 'ixipara, kuyaxi meta

\par }{\QB para 'aixɨa 'anemekɨ xemu'uwanikɨ yunaitɨ.


\par }{\Q \VS{19}Ne ne'ɨya nematsi'ayeitɨani yuheyemekɨ,

\par }{\QB nematsi'awitɨkɨni heitseriemekɨ 'aixɨa 'iyari,

\par }{\QB teyunaki'erietɨ teteheuyuyehɨwirietɨ.


\par }{\Q \VS{20}Pepɨnetsihetimani heitseriemekɨ kenemɨtiuka'iyari hatsuaku nepɨkamatsiku'eirieni,

\par }{\QB hikɨ 'ana Yawé pekanetimaimɨkɨ.


\par }{\BB \par }
{\Q \VS{21}»Yawé mɨpaɨ kanaineni: Mɨkɨ tukaritsie ne yanepɨtikamieni,

\par }{\Q ne muyuawitsie paitɨ nepɨxeku'eiyani,

\par }{\QB meta muyuawi kwie pɨ'enieka,


\par }{\Q \VS{22}Kwieta 'imɨari pɨxuaweriyani,

\par }{\QB kaxie winuyari mɨhekwa huriwa hatseitiyari meta,

\par }{\QB mɨkɨkɨ mekaniwata'eiyakuni Ketsireri.\FTNT{†}{{\FR 2:22 }{\FR{2:22
}}{\FQ{Ketsireri taniukikɨ paine
}}{\FQ{Kakaɨyari puka'etsa.
}}}


\par }{\Q \VS{23}Ne nehetsiemieme kwiepa nepɨwaka'eni.

\par }{\QB “Nepɨka'itinenimayatari” mɨkɨ wahetsiemieme nepɨwatinenimayata.

\par }{\Q “Mepɨkaneteɨterimari” nepɨtiwaterɨwa, “Mepɨneteɨterimari”,

\par }{\QB mɨkɨta mɨpaɨ mepɨtiyuani, “Pɨtakakaɨyari”».




\par }\Chap{3}{\SH 'Utseyaxi hutarieka yu'ɨya kemɨtiutiwitɨ
\par }
{\PP \VerseOne{1}Tawarita Yawé mɨpaɨ kanetiniutahɨawe: «Kenemie tawarita mɨkɨ 'ukaratsi keneutiwitɨki tuminikɨ muyuwitɨnɨa, xeime pɨta mawitɨkɨ. Kenenaki'erieka ne Yawé kenemɨtiwanaki'erie 'ixaheritsixi, tsepa hipame kakaɨyarixi memɨtewarayexeiya tsepa kaxie patsaruyari tsuirayari memikwa'a mawariekame».


\par }{\PP \VS{2}Ne mɨkɨ 'ukaratsi nepunanai tamamata heimana 'auxɨwime pɨrata tuminiyarikɨ meta tsewara xei'ikayari heimana 'imeriyu,

\VS{3}mɨpaɨ nekatinitahɨawe: «Mɨixa wiyari nehamatɨa pepukani peru 'axapekayɨanetɨ. Nixeime hamatɨa pepɨkakahuni. Ne meta nepɨkamatsi kumayɨani».


\par }{\PP \VS{4}Yurikɨ mɨpaɨ mepɨyɨni 'ixaheritsixi mɨixa wiyari mepu'uwani tiyu'aitɨwame mekahexeiyatɨ, meta mekate'umawarɨmetɨ mawari matitaiyarɨwatsie, meta mekaheixeiyatɨ mawari wewiwame kamixaya meta memɨkayuri kakaɨyarixi.

\VS{5}Peru 'arike 'ixaheritsixi hekwamekɨ Yawé mepɨtiwauni yukakaɨyari, meta Rawiri ti'aitame mekani'eniekuni. 'Imatɨarieka tukaritsie Yawé hetsɨa mepɨ'axɨani memamatɨ mepɨtihɨxima'uni, waɨkawa 'aixɨa kemɨtiuka'iyari.




\par }\Chap{4}{\SH 'Ixaheritsixi kememɨte'ayuye'unie
\par }
{\Q \VerseOne{1}Xekeneu'enana 'ixaheritsixi,

\par }{\QB Yawé niukieya xekeneu'eni,

\par }{\Q 'ari Yawé yuxanetsika kanitsutɨamɨkɨ

\par }{\QB mɨkɨ mana kiekatari wahetsie:

\par }{\BB \par }
{\Q «Neteɨterima wahetsie pumawe 'aixɨa mɨti'ane meta naki'eriya mepɨkahexeiya,

\par }{\QB meta Kakaɨyari mepɨkamate.


\par }{\Q \VS{2}Matsi mepɨtexuaweriya 'axamɨti'ane meta 'itarika.

\par }{\QB Waɨkawa mepɨtenawatɨwe, hipame wahamatɨa mepɨhitɨwe, mepɨteyumemiwa.

\par }{\QB Xewitɨ xɨka tiuyumieni mɨkɨta xewitɨ pimieni.


\par }{\Q \VS{3}Hikɨ 'ayumieme kwiepa pukuwani pɨkatitixuawere,

\par }{\QB 'anari yunaitɨ mepukwini teɨteri.

\par }{\Q Yunaitɨ mepɨtekwini yeuta memɨte'u'uwa,

\par }{\QB memɨte'awɨwawe meta haramaratsie memɨteye'uwa.


\par }{\BB \par }
{\Q \VS{4}»Xewitɨ yu'iwa pɨkaxanetani meta pɨka'itate'ani.

\par }{\QB 'Ateɨterima mawari wewiwame meputate'a.


\par }{\Q \VS{5}Tukarikɨ tɨkarikɨ mepetiketamɨrike,

\par }{\QB Kakaɨyari niukametemama yaxeikɨata 'ahamatɨa mepekaxɨrɨwe,

\par }{\Q 'amaamari pɨka'uyeikani,


\par }{\QB \VS{6}neteɨterima mepuka'unarie

\par }{\QB 'atsimekatehetimaika mepɨkwixime.

\par }{\BB \par }
{\Q »Metsɨ pepɨka'itanaki'eri tita yuri mɨraine,

\par }{\QB neta nepɨkametsinaki'erie mawari wewiwame pemɨhɨkɨtɨni.

\par }{\Q Kakaɨyari niukieya pematɨmaiyaxɨkɨ,

\par }{\QB netatsiere 'aniwema nekaniwaratɨmaiyamɨkɨ.


\par }{\Q \VS{7}Kepauka mawari wewiwamete memɨyutimɨirixɨ,

\par }{\QB matsi waɨkawa 'axamepɨteyuriekai nehetsɨa,

\par }{\Q kemɨtimariwekai mekanipata

\par }{\QB mepɨtewinɨarieni yuhetsiemieme.


\par }{\Q \VS{8}Mɨkɨ teɨteri 'axamɨti'ane mawariyari mawari wewiwamete pɨtiwa'ikwai,

\par }{\QB 'ayumieme mawari wewiwamete mepɨyutemamawie teɨteri 'axamemɨteyuriekɨ.


\par }{\Q \VS{9}Mawari wewiwamete meta teɨteri yaxeikɨa mepɨ'anene.

\par }{\Q 'Ayumieme yanepɨtiwatawawirieni kememɨte'u'uximayataxɨ

\par }{\QB meta yuxexuime yanepɨtiwapitɨani kememɨte'uyuriexɨa.


\par }{\BB \par }
{\Q \VS{10}»Tsepa memɨte'utikwa'a peru mepauhakakwikuni,

\par }{\QB tsepa tɨɨri yuwaɨkawa memɨwarayexeiyaku, peru hatsuaku mepɨkawarayexeiya,

\par }{\Q Yawé memuku'eirikɨ

\par }{\QB para memɨyuyetuanikɨ,

\VS{11}hipame 'ukarawetsixi wahamatɨa me'ietɨwetɨ,

\par }{\QB kaxie winuyari pɨwareuyexɨrɨwa wa'eriwametsie.


\par }{\Q \VS{12}Neteɨterima kɨye kakaɨyariyari xeikɨa mepayexeiya,

\par }{\QB mɨkɨ kuta kɨye tiwaku'eiya,

\par }{\Q mepɨkayumaiwawe hipame 'ukarawetsixi wahamatɨa mehitɨwetɨ xeikɨa mepauyexɨrie,

\par }{\QB yukakaɨyari mepuku'eiri mɨyameyɨatɨ.


\par }{\Q \VS{13}Hɨrite 'amutitɨtɨtsie meta yemuritetsie

\par }{\QB mana mawari taiyariyari mepɨtiwewiwa meta 'imikieri,

\par }{\Q tuaxa kɨyeyaritɨa meta haramu meta xiutɨa.

\par }{\QB 'Ayumieme waniwema tuminikɨ memuyuwitɨnɨa mepɨhɨkɨ

\par }{\Q meta wamu'e'ema hipame mepɨwakumaɨwa.


\par }{\Q \VS{14}Peru nepɨkawaranutaxɨrieni

\par }{\QB hipame yumɨireme wahamatɨa memɨhitɨwekɨ,

\par }{\Q wakɨnamata tuminikɨ

\par }{\QB memuyuwitɨnɨa wahamatɨa memukahipitekɨ,

\par }{\Q metatsiere 'ukitsi 'ukari mawari wewiwamete tukita wahamatɨa 'ixɨarari mepɨwewie.

\par }{\Q 'Ayumieme 'ikɨ teɨteri mɨpaɨ mepɨteka'unarieni

\par }{\QB memɨka'u'enanakɨ.


\par }{\BB \par }
{\Q \VS{15}»Xɨka 'ekɨ, 'Ixaheri, mɨpaɨ peyɨaneni,

\par }{\QB Kura hetsie pepɨkarahɨpani.

\par }{\BB \par }
{\Q »Kirikari xepɨkaheuhuni Weti-'Aweni\FTNT{*}{{\FR 4:15 }{\FR{4:15}}
{\FQ{Weti-'Aweni manɨyɨne
}}{\FQ{'Axamɨti'ane kiita.}}} tukita xepɨkaheutahakeni,

\par }{\QB mɨpaɨ xepɨkahaitɨkani xeyɨhɨritɨatɨ: “Yawé 'apuyeika”.


\par }{\Q \VS{16}'Ixaheri tsikeru mɨma hepaɨ pɨ'ane.

\par }{\QB Ketsɨ Yawé tiwaru'ɨwiya

\par }{\QB yeuta 'a'uyeukaku, muxatsi wahepaɨ pɨka'ane.


\par }{\Q \VS{17}'Epɨrahini memɨkayuri kakaɨyarixi pɨwarutinɨi,

\par }{\QB tsepatsɨ wahamatɨa mɨtiuyuhayewaxɨ.


\par }{\Q \VS{18}Kepaukari winu memɨkahexeiya,

\par }{\Q hipame wahamatɨa mepukahipite,

\par }{\QB metatsiere te'aitamete pɨwanake 'axamɨti'ane.


\par }{\Q \VS{19}'Ayumieme haikɨri mɨtɨrɨkaɨye pɨwataxɨriexɨani,

\par }{\QB mepɨyutitetewiya hipame kakaɨyarixi memɨwarayexeiyakaikɨ.




\par }\Chap{5}{\SH 'Ixaheritsixi kememɨtekwinitɨarieni
\par }
{\Q \VerseOne{1}»'Ikɨ niuki xekeneu'eni xeme mawari wewiwamete.

\par }{\QB Xekeneu'enana 'ixaheritsixi.

\par }{\Q Xekene'enanaka ti'aitame nuiwarimama.

\par }{\QB Xehetsie pɨmieme kexemɨte'anutaxɨriyani.

\par }{\Q Mitsipa kiekariyaritsie xeme xekateni'irɨwiyarieka,

\par }{\QB Tawuxi hɨriyaritsie winiyari 'amɨtewi xekaniutawieka.


\par }{\Q \VS{2}Tsitihini mɨrakutewatsie putsu muwatixawa xekaniutawewieni.

\par }{\QB 'Ayumieme ne netinixekwinitɨaka 'aixɨa nexeyurietɨ.


\par }{\Q \VS{3}Ne 'Epɨrahini nekanimateni,

\par }{\QB meta 'Ixaheri nepɨkahatɨmaiyawe.

\par }{\Q Peru 'Epɨrahini tuminikɨ kaniyumayɨinɨaka,

\par }{\QB meta 'ixaheritsixi meka'itiyatɨ mepayuyeitɨwa.


\par }{\BB \par }
{\Q \VS{4}»'Axakememɨteyurie pɨkawapitɨa

\par }{\QB Kakaɨyari hetsɨa memɨ'axɨani,

\par }{\Q mepɨkayumaiwawe 'axamemɨteyuriekɨ hipame wa'ɨitama memɨwakumaɨwakɨ

\par }{\QB mepɨkayɨwawe Yawé memetimanikɨ.


\par }{\Q \VS{5}'Ixaheri 'uyuta'ɨretɨ 'uxa'atɨniwarie yuhetsie pɨrahɨani.

\par }{\QB 'Ixaheri meta 'Epɨrahini ke'axamemɨte'uyuri yukɨmana mepekaxɨrieni,

\par }{\QB Kura meta wahamatɨa kanekawemɨkɨ.


\par }{\Q \VS{6}Yumuxatsima meta yuwakaitsixi metewara'arietɨ,

\par }{\QB Yawé mekanitiwaukuni,

\par }{\Q peru mepɨka'itaxeiya

\par }{\QB mɨkɨ mɨwaruku'eirikɨ.


\par }{\Q \VS{7}Yawé xekaniuku'eirieni,

\par }{\QB yumɨiretɨ tɨɨri mekaniutinunuiwa hipame waniwema.

\par }{\QB Hikɨ 'ayumieme xekanika'unariekuni meta naitɨ xekwie.


\par }{\BB \par }
{\Q \VS{8}»Kuxineta xekenetahɨtsi Kiweya kiekariyaritsie,

\par }{\QB Xamatsie paitɨ 'awa kehetahɨtsieni,

\par }{\Q Weti-'Aweni meta xekenetihiwa xemɨyutakwinikɨ, mɨpaɨ mete'uhiwatɨ:

\par }{\QB “Wenikamini, kene'a'ɨwiyani 'awarita”.


\par }{\Q \VS{9}Kepauka memɨtekwinitɨarieni,

\par }{\QB 'Epɨrahini yuxaɨta puyuhayewa.

\par }{\Q 'Ixaheri nuiwaritemama watsata

\par }{\QB yanepɨtiwatahɨawe kemɨtiwayurieni.


\par }{\Q \VS{10}'Itsɨkate te'aitamete Kura kwieyaritsie miemete

\par }{\QB kwie memɨnawatɨwe wahepaɨ mepɨ'anene.

\par }{\Q Wahetsie nehaxɨa nepɨtatuani

\par }{\QB haa nemɨwayenetɨani hepaɨ.


\par }{\Q \VS{11}'Epɨrahini 'axapɨtixeiyarie,

\par }{\QB memeye'unie xeikɨa mepitsaipɨna,

\par }{\QB memɨkayuri kakaɨyarixi mɨwaruweiyakɨ.


\par }{\Q \VS{12}'Epɨrahini tepaxi wahepaɨ nekaniwakwimɨkɨ,

\par }{\QB kɨye mɨkɨmie Kura teɨterimama mepɨhɨkɨtɨni.


\par }{\BB \par }
{\Q \VS{13}»Kepauka 'Epɨrahini yukwiniya muxei,

\par }{\QB Kura katinetimani haiyayatsie,

\par }{\Q 'Epɨrahini kaneyani 'Atsiriyatsie

\par }{\QB mana parewiya kaniutawauni ti'aitame mɨmariwe hetsɨa.

\par }{\Q Peru ti'aitame mana kiekame pɨkayɨwekai menayehɨanikɨ,

\par }{\QB meta haiyaya mu'uayemani.


\par }{\Q \VS{14}Ne maye nepayani 'Epɨrahini hetsiemieme,

\par }{\QB maye nunutsita Kura hetsiemieme.

\par }{\Q Ne nekɨmana nekaniwatitsanamɨkɨ,

\par }{\QB meta nekaniyemieni,

\par }{\Q nemiwiyaxɨ ne'atɨtɨ,

\par }{\QB nixewitɨ pɨkayɨweni mɨnetsi'unawairieni.


\par }{\Q \VS{15}'Ana nepakunuani nemɨra'aitatsie,

\par }{\QB kepaukake mɨpaɨ memɨtehetimani kename 'axamete'uyuri.

\par }{\Q Mepitiwauni kehepaɨ meyɨakaku nemɨwatanaki'erieni,

\par }{\QB me'u'uxetɨ mepɨnetsitiwauni meyuwaɨriyatɨ».




\par }\Chap{6}{\SH 'Ixaheritsixi me'uyu'enieka ta'aurie mekanaxɨrieni
\par }
{\Q \VerseOne{1}Mɨpaɨ mekaniutiyuani: Hikɨmɨtɨka Yawé hetsɨa tepɨ'axɨani.

\par }{\QB Tsepa mɨkɨ mɨtatsi'utitsanaxɨ, peru 'aixɨa teteheu'eriekameta pɨtatsi'ayeitɨanita,

\par }{\QB mɨkɨ pɨtatiukwinitɨa peru pɨtatsiti'uayemani.


\par }{\Q \VS{2}Huta tukari 'anukayayu tukari pɨtatsi pitɨani,

\par }{\QB hairieka tukari pɨtatsi 'anuku'uitɨani,

\par }{\QB 'ana mɨpaɨ hamatɨana tepu'uwani.


\par }{\Q \VS{3}'Ana Yawé tepetimani,

\par }{\QB kemɨtiku'eriwa 'utɨmana tepuhuni.

\par }{\Q Yurikɨ tau manatineika hepaɨ,

\par }{\QB tahamatɨa matsiɨkɨtɨ payuyeitɨani,

\par }{\Q tahamatɨa punuani wiyeri xexerixa mieme hepaɨ,

\par }{\QB wiyeri witarita mieme hepaɨ kwie mukuhawiya.


\par }{\BB \par }
{\Q \VS{4}«¿'Epɨrahini 'ahetsɨa kenetiyurieni?

\par }{\QB ¿Kura meta kenetiyurieni 'ahetsɨa?

\par }{\Q Xenaki'eriya hai ximeri mieme hepaɨ pɨ'ane,

\par }{\QB haɨtsi hepaɨ yapauka mɨtipaparike.


\par }{\Q \VS{5}'Ayumieme nepɨxeheutaxɨriexɨa Kakaɨyari niukametemama newanɨ'akaku,

\par }{\QB nepɨxe'utiwa neniukikɨ.

\par }{\QB Kenemɨtixetaxaneta mimierɨkari hepaɨ pɨxeyurieni.


\par }{\Q \VS{6}Ne naki'eriya nepɨxewawirie, mawarika pɨkatixaɨ,

\par }{\QB matsi Kakaɨyari pɨta xekene'enieka mawari taiyariyari pɨkatixaɨ.


\par }{\Q \VS{7}Xeme 'Arani hepaɨ xepɨte'uyuri:

\par }{\QB tɨratu ketemɨte'uwewi yaxepɨkatekakɨ,

\par }{\QB xepɨnetsi'uku'eiri.


\par }{\Q \VS{8}Karaha kiekariyari 'axamemɨte'u'iyari pɨwakiekari,

\par }{\QB yu'ɨkatekɨ xeikɨa xuriya mepɨtayeuriwa.


\par }{\Q \VS{9}Mawari wewiwamete mepɨyuxeɨrie

\par }{\QB Tsikeni huyeri'utɨa 'awie metanenieretɨ,

\par }{\Q tenawayamete wahepaɨ

\par }{\QB mekaniwakwika mana memuyekɨka metewawawirietɨ.


\par }{\Q \VS{10}'Ixaheri mɨra'aitatsie

\par }{\QB 'axati'aneme nepɨtixeiya.

\par }{\Q Mana 'Epɨrahini tuminikɨri puyumayɨinɨa

\par }{\QB meta 'Ixaheri ka'itiyatɨ payuyeitɨwa.


\par }{\BB \par }
{\Q \VS{11}»'Ekɨtatsiere Kura,

\par }{\QB 'axamɨti'anekɨ pepɨka'itsana.

\par }{\BB \par }
{\Q »Kepauka ne neteɨterima wahetsie 'aixɨa nemɨtiyurieni,




\par }\PoetryChap{7}{\QB \VerseOne{1}ne kepauka 'Ixaheri nemu'uayema,

\par }{\Q 'Epɨrahini meta Tsamariya ke'axamemɨteyuriekai waɨkawa

\par }{\QB mɨkɨ naitɨ pɨtihekɨare.

\par }{\Q Mɨkɨ mepɨtewa'itaiyakai,

\par }{\QB kepauka mɨtinawarienekaitsie kiita,

\par }{\QB yumɨiretɨ kaye'utɨma mepɨtenawatɨwe.


\par }{\Q \VS{2}Mɨpaɨ mepɨkateku'eriwani

\par }{\QB ne naime nekatinimaika 'axakememɨte'u'iyari.

\par }{\Q Ke'axamemɨteyurie mɨkɨ pɨwakunama,

\par }{\QB ne naime nepɨtimate.


\par }{\BB \par }
{\Q \VS{3}»'Axamemɨteyuriekɨ ti'aitame mepɨtemawieritɨa,

\par }{\QB meta yaxeikɨa 'itsɨkate memɨtewa'itaiyakɨ.


\par }{\Q \VS{4}Huxunu muwatita'a hepaɨ mepɨ'anene

\par }{\QB taitsie kɨyexi manunetɨani pɨkaheuyewetse

\par }{\Q kepauka paa wewiwame harina mɨhawiya

\par }{\QB kepauka 'aixɨa mɨyɨnike.

\par }{\QB Yunaitɨ mɨpaɨ mepɨ'anene kayu'ɨitama wahamatɨa memɨhitɨwe.


\par }{\Q \VS{5}Ti'aitame 'ixɨarari matiwewiwatsie 'itsɨkate

\par }{\QB winukɨ mepɨtitarɨwewe,

\par }{\Q ti'aitame pɨreuyehɨpa kemɨtimariwe

\par }{\QB tɨratu wewietɨ yunaime meminanaima wahamatɨa.


\par }{\Q \VS{6}Huxunu hepaɨ putiutatawe wa'iyari,

\par }{\QB 'axamɨti'ane ti'eriyakɨ.

\par }{\Q Tɨkarikɨ wahaxɨa peukukutsu,

\par }{\QB ximerita panutaneniere.


\par }{\Q \VS{7}Yunaitɨ mɨkɨ huxunu mɨtixɨka hepaɨ mepɨtexɨxɨka,

\par }{\QB wahetsɨa memɨte'aita mepɨwatakukuya.

\par }{\Q Yunaime te'aitamete mepɨwaranakaxɨrɨwa,

\par }{\QB peru xewitɨ mɨkɨ pɨkanetsikuwaune nemiparewienikɨ.


\par }{\BB \par }
{\Q \VS{8}»'Epɨrahini yumɨireme nuiwarite pɨwanɨ'ɨ,

\par }{\QB papa tapaxeikɨa mɨwakwani hepaɨ pɨ'ane.


\par }{\Q \VS{9}Nuiwarite kiekatari tɨrɨkariyaya mepɨkɨme,

\par }{\QB perutsɨ mɨkɨ 'atsipɨkatiyumate.

\par }{\Q Kɨpateya putituxarixɨ,

\par }{\QB peru mɨkɨ 'atsipɨkatimate.


\par }{\Q \VS{10}Mariwemekɨ 'Ixaheri pɨtihekɨata yuhepaɨtsita,

\par }{\QB peru mɨkɨ Yawé yukakaɨyari hetsɨa pɨkanuawe.

\par }{\QB Mɨyaranuyemietɨ, pɨka'ikuwaune tɨma.


\par }{\BB \par }
{\Q \VS{11}»'Epɨrahini kukuru mautuxa

\par }{\QB mɨkatiyu'aitɨarinɨa meta mɨkatimaiwe hepaɨ pɨ'ane,

\par }{\Q heiwa parewiya puta'iwawa 'Ekipitu kwieyaritsie,

\par }{\QB heiwata 'Atsiriyatsie.


\par }{\Q \VS{12}Peru kepauka mɨpaɨ memɨteyurieni

\par }{\QB yapauka newipi waheima nepuwiwieni,

\par }{\Q wikixi wahepaɨ nepɨtiwaxɨrieni,

\par }{\QB 'atahutamexɨa matsi nepɨwaranutaxɨrieni 'axamemɨte'uyurikɨ.


\par }{\Q \VS{13}Xɨa'ui nepaine memɨnetsi'uku'eiri wahetsiemieme.

\par }{\QB Meke'uka'unarieni nehɨxie memɨnetsi'aye'uniekai.

\par }{\Q Ne yemekɨ nepɨwaranayexeiyawe,

\par }{\QB peru mɨkɨ hatsuaku yuri mehaitɨkaitɨ mepɨkanetsihahɨaweni.


\par }{\Q \VS{14}Yu'iyarikɨ mepɨkanetsihahɨawe,

\par }{\QB yu'utatsie xeikɨa mekaheitɨ meputitsuana.

\par }{\Q Yu'iku mekuwaunike meta yuwinu 'axa'anekɨa mekanekɨkani

\par }{\QB nehepaɨtsita meheuniutɨ menakɨkani.


\par }{\Q \VS{15}Ne'aixɨa nepɨtiwaru'ɨkitɨa meta wamamate neputitɨrɨkariyaxɨ,

\par }{\QB peru mɨkɨ 'axa xeikɨa mepɨteku'eriwakai nehepaɨtsita.


\par }{\Q \VS{16}Kakaɨyari 'Amutewi hetsɨa mepɨka'axɨaku,

\par }{\QB tupi tiyu'irɨwiyame hepaɨ mepɨ'anene.

\par }{\Q Peru wa'itsɨkate 'ixiparakɨ mepɨka'unarieni

\par }{\QB waniuki 'axamanuyɨnekɨ,

\par }{\Q meta 'Ekipitu kiekatari

\par }{\QB mepuwatinanaimani.




\par }\Chap{8}{\SH 'Eka xekeneuka'etsa meta haikɨri 'amɨpa xepɨka'itsana
\par }
{\Q \VerseOne{1}»Kuxineta keneutahɨtsiri 'inɨari mayanikɨ.

\par }{\QB Kwixɨ hepaɨ 'akanamieni mɨkɨ waneɨkixiwi Yawé teɨterimama wahetsɨa.

\par }{\Q Tɨratu ketemɨte'uwewi mɨkɨtsie yamepɨkatekakɨ

\par }{\QB meta ne'inɨari niukiyari mɨkɨ mepuku'eiri,


\par }{\Q \VS{2}hikɨta mɨyamenetekɨhɨawe:

\par }{\QB “'Ixaheri Kakaɨyarieya tepɨmatsimate”.


\par }{\Q \VS{3}Peru 'Ixaheri 'aixɨa mɨti'ane pɨkatinaki'erie,

\par }{\QB 'ayumieme xewitɨ waneɨkixiwi pɨwaranukuweiya.


\par }{\Q \VS{4}Yɨkɨmana mepɨwaranuka'uitɨwa te'aitamete ne yanekahainekaku,

\par }{\QB hipame 'itsɨkate mepɨwaranuka'uitɨwa nemɨkawamate.

\par }{\Q Pɨratakɨ meta hurukɨ yukakaɨyarixi memɨwatiwewiwa

\par }{\QB para mɨkɨkɨ memuyuka'unakɨ.


\par }{\Q \VS{5}Tsamariya kiekatari tsikeru

\par }{\QB kakaɨyariyari xemayexeiya xekeneuku'eiri.

\par }{\Q Xehetsiemieme ne nepuyeha'a.

\par }{\QB 'Atsitake kepauka xeyu'itietɨ xemakɨne.


\par }{\Q \VS{6}Neuxei keneu'ena 'Ixaheri: Mɨkɨ tsikeru Kakaɨyari pɨkahɨkɨ,

\par }{\QB mɨkɨ tewi pɨwewiyaya.

\par }{\Q Mɨkɨ tsikeru Tsamariya mieme

\par }{\QB kanitatarariemɨkɨ.


\par }{\BB \par }
{\Q \VS{7}»'Eka xepuka'e,

\par }{\QB haikɨri 'amɨpa xepɨka'itsana.

\par }{\Q Tɨriku kɨyeyari yumɨayeyari pɨkahexeiya

\par }{\QB tɨriku pɨkatixuawere.

\par }{\Q Xɨka 'utixuawere,

\par }{\QB teewatari kɨkamete mepitikwani.


\par }{\Q \VS{8}Metsɨ 'Ixaheri kananukaxɨwieni,

\par }{\QB hikɨri 'etsiwa xeikɨa nuiwarite mepɨmetsinaki'erie.


\par }{\Q \VS{9}'Ixaheritsixi mekanekɨne 'Atsiriya paitɨ,

\par }{\QB mekaniuyupata puxuri yeutari memɨkaheu'enana wahepaɨ,

\par }{\QB meta 'Epɨrahini yutuxexerima katiniwayetuiriwakaitɨni.


\par }{\Q \VS{10}Tsepa nuiwarite watsata naitsarie mɨwananene,

\par }{\QB ne mana neniwakuxeɨrimɨkɨ,

\par }{\Q 'ana mekatenita'aitɨariekuni

\par }{\QB xewitɨ ti'aitame waɨkawa mariwemekɨ katiniwata'aitɨamɨkɨ.


\par }{\BB \par }
{\Q \VS{11}»'Epɨrahini waɨkawa mawarite taiyame kaniutiwewieni,

\par }{\QB para 'axamɨti'anekɨ memɨteheuyehɨwiyariekakɨ,

\par }{\Q peru mɨkɨ mawarite taiyame

\par }{\QB 'axamemɨteyuriekakɨ pɨta patɨa.


\par }{\Q \VS{12}Ne nepeka'utɨawe ne'aitsika waɨkawamexɨa,

\par }{\QB peru mɨkɨ memɨka'imateni hepaɨ mepɨte'ixeiya.


\par }{\Q \VS{13}Mepɨnetemawirie mawari taiyariyarikɨ meta 'imikierite, waiyari mekwatɨ,

\par }{\QB ne mɨkɨ pɨkanetsinake.

\par }{\Q Hikɨ ne ke'axamemɨteyurie naime nepɨkaratɨmaiya,

\par }{\QB ke'axamemɨte'uyurikɨ mɨkɨkɨ nepɨwaranutaxɨrieni,

\par }{\QB mekanakunuaxɨakuni 'Ekipitu.


\par }{\Q \VS{14}'Ixaheri kemɨ'ane mitawewi patɨmai, meta yɨkɨmana paratsiyute puyutiwewiri,

\par }{\QB meta Kura kiekaritetsie waɨkawa kuraru 'amatitetewa kanawewietɨyani,

\par }{\Q peru ne wakiekarite 'aixɨa mɨreukunatɨkatsie

\par }{\QB tai nepaukaxɨriexɨani mɨwatixɨtsitɨanikɨ».




\par }\Chap{9}{\SH 'Ixaheri 'uximatɨarika kemɨtipitɨarieni
\par }
{\Q \VerseOne{1}Merikɨte 'Ixaheri, pepɨka'atemawieka,

\par }{\QB 'ixɨarari pepɨkawewieka nuiwarite wahepaɨ.

\par }{\Q 'Axapekatiniuyurieni:

\par }{\QB 'Akakaɨyari pekaniuku'eirieni.

\par }{\Q Tɨriku tuminiyari kepaɨmeme pemukaxexeiya kakaɨyarixi pepuwayetuiriwa.


\par }{\Q \VS{2}Tɨriku meta kaxie takari pɨkatixuawere,

\par }{\QB ni winu mɨhekwa pumaweni 'aixɨa ha'anetɨ.


\par }{\Q \VS{3}Yawé kwieyatsie xepɨka'u'uwaniri,

\par }{\QB 'Epɨrahini 'Ekipitu kanakunuamɨkɨ

\par }{\QB meta 'Atsiriya timieme mɨkati'itiya pepɨtitikwani.


\par }{\Q \VS{4}Tawariri Yawé winu xepɨkayetuirieni,

\par }{\QB mɨkɨri pɨka'inakeni xemawarika.

\par }{\Q Mɨkɨ paa pɨkaxetanaki'eririeni, 'ayumieme xepɨtitsuani,

\par }{\QB kemɨ'ane memitikwani mɨkɨ meka'itiyatɨ mepakɨne.

\par }{\Q Haaka nunuitɨwame xeikɨa pɨhɨkɨ,

\par }{\QB peru Yawé yutukita pɨka'inaki'erie.


\par }{\BB \par }
{\Q \VS{5}¿Kexeteyurieni 'ixɨarari matineikatsie,

\par }{\QB yatɨni Yawé hetsiemieme waɨkawa kɨkamete xemuyukuxexeɨriwatsie?


\par }{\Q \VS{6}Tsepa xemuyuta'unaxɨ xemɨka'unarienitsie,

\par }{\QB 'ekipitutari mepɨxetiwiya, Menipitsi kiekariyaritsie mepɨxekateuku.

\par }{\Q Witsimɨti'anene xemɨtehexeiya pɨratakɨ, mɨtiwewiyatɨka tupiriyatsata pɨtiyuhayewa,

\par }{\QB xexamaru xuya penukanani.


\par }{\Q \VS{7}'Uximatɨarika tukariyari paye'ari,

\par }{\QB meta tukari paye'a memɨte'ayukatuanikɨ.

\par }{\QB 'Ixaheri mɨpaɨ ketinemaika

\par }{\Q 'Ariri pɨwaɨkawa 'axakepemɨtiuyuri,

\par }{\QB mɨixari pepɨkaheu'ena,

\par }{\Q Kakaɨyari niukameya mɨka'uka'iyari xeikɨa pepɨxata,

\par }{\QB tewi Kakaɨyari 'iyarieya mɨkahexeiya pɨkaheyuta'eriwa.


\par }{\Q \VS{8}Kakaɨyari meta niukameya,

\par }{\QB 'Epɨrahini mɨtaniere kanihɨkɨtɨni,

\par }{\Q peru naitsarie huyeta pepiwiniyane,

\par }{\QB pepitixani'eri Kakaɨyari kiitana.


\par }{\Q \VS{9}Kemɨkatiheitserie xeteyurietɨ 'ari xepakɨ,

\par }{\QB Kiweya mɨtiuyɨ hepaɨ,

\par }{\Q Peru Kakaɨyari pɨkaratɨmaiya waɨkawa kexemɨte'uyuri

\par }{\QB 'uximatɨarika pɨxepitɨani 'axaxemɨte'uyurikɨ.


\par }{\BB \par }
{\Q \VS{10}Mɨpaɨ kanaineni Yawé: «Kepauka 'Ixaheri nemutaxei,

\par }{\QB makumawetsie kaxie takari nemutaxeiya hepaɨ nepuyɨ,

\par }{\Q kepauka 'atutsima nemɨwaruxei meripai miemete,

\par }{\QB xapa takari yɨyɨrime nemuxeiya hepaɨ nepuyɨ.

\par }{\Q Peru mɨkɨ mepekɨ Wahari-Pehuxi kakaɨyariyari hetsɨa,

\par }{\QB mepɨnetsi'uku'eiri, tewiyarikatsie mepuyuyetua,

\par }{\Q 'anari wahepaɨ 'axame'anenetɨ mepakɨ

\par }{\QB menaki'eriwatɨ hepaɨna.


\par }{\Q \VS{11}'Epɨrahini kemɨrexeiyakai 'aixɨa ti'anekame, mɨkɨri kanitawimɨkɨ wiki hepaɨ kanayeyeimɨkɨ,

\par }{\QB 'anari 'aniwema mepɨkatinunuiwa meta 'ukari mepɨkatihukataxɨani.


\par }{\Q \VS{12}Tsepa tɨɨri memɨwaxeiya hipame mewawereme,

\par }{\QB ne nepɨwarakuyeitɨani 'ena kwiepa.

\par }{\QB Xɨa'ui kepauka mɨkɨ memɨxeku'eirieni.


\par }{\Q \VS{13}'Epɨrahini mɨpaɨ nepɨtixeiya, Tiru kwieyari hepaɨ witsimɨraku'anetsie mɨye'etsieka hepaɨ.

\par }{\QB Peru 'Epɨrahini pɨwayetuaya yuniwema memɨkwi'iwakɨ».


\par }{\BB \par }
{\Q \VS{14}Neuxei Yawé, ¿Ketita petiwayetuirieni?

\par }{\QB 'Uka 'anuye'ikwitɨwame meta tsitsi ka'ayemaneme.


\par }{\BB \par }
{\Q \VS{15}«Kirikari mepikatsutɨa 'axameteyurietɨ,

\par }{\QB mana nepikatsutɨa newa'uxiwe'erietɨ.

\par }{\Q 'Axameteyuriekaku,

\par }{\QB nekiita nepɨwaranuyexɨrieni.

\par }{\Q Ne nepɨkawatanaki'erieniri,

\par }{\QB yunaitɨ wa'itsɨkate 'axamemɨteyuriekɨ meteyukahiwe'erietɨ.


\par }{\Q \VS{16}'Epɨrahini kaniutayɨnare:

\par }{\QB nanari kaniutiwani takari pɨka'ukayaxixɨ.

\par }{\Q Tsepa mutiutihukataxɨ,

\par }{\QB nekanenuyemiemɨkɨ nunutsi tsepa witsimɨ'ane».


\par }{\BB \par }
{\Q \VS{17}Xemɨkahenu'enikɨ, 'ayumieme ne Kakaɨyari pɨkaxetanaki'erieni,

\par }{\QB kɨkamete xepakɨne nuiwarite watsata.


\par }{\BB \par }


\PoetryChap{10}{\Q \VerseOne{1}'Ixaheri Kaxie takari waɨkawa meukatei hepaɨ pɨ'anekai

\par }{\QB putixuxuawerekai witsi'anenetɨ kayunewierinɨatɨ.

\par }{\Q Peru kepauka matsi waɨkawa mutixuxuawerekai,

\par }{\QB matsi waɨkawa mawari taiyamete mepɨtiwewiwakai,

\par }{\Q kepauka wakwiepa waɨkawa mɨtiutixuaweriyakai,

\par }{\QB waɨkawa matsi tetexi patsietɨkaime witsi'anenekame mepɨtiwewiwakai.


\par }{\Q \VS{2}'Iyarieya pɨharuani,

\par }{\QB peru yɨkɨmana katinayukatuamɨkɨ kemɨtiuyuri.

\par }{\Q Yawé wamawari taiyamete kaniti'unamɨkɨ

\par }{\QB meta naime tetexi mɨpatsietɨka memeyexeiyakai.


\par }{\BB \par }
{\Q \VS{3}Heiwatɨ mɨpaɨ me'utiyuani: «Yawé tepɨkahayemakaxe,

\par }{\QB 'ayumieme tati'aitɨwame tepɨkahexeiya».

\par }{\Q Peru xɨka teheixeiyanike,

\par }{\QB ¿Ketiyurienikekai tahetsiemieme?»


\par }{\Q \VS{4}Mekatenikuxatani xeikɨa kememɨteyukuhɨawe,

\par }{\QB yuri hepaɨ me'utiyuatɨ peru yakɨxeikɨa tɨratu mekanikuwewiwani,

\par }{\Q 'ayumieme 'axamɨ'ane xeikɨa kanixuaweni watsata

\par }{\QB kanikaxutuweni tupiriya 'axamɨ'anene yeuta mieme hepaɨ.


\par }{\Q \VS{5}Tsamariyatari waɨkawa mekanimamaka

\par }{\QB tsikeru Weti-'Aweni kakaɨyariyari memayexeiyakɨ.

\par }{\Q Tsikeru teteyari memayexeiya waɨkawa mepɨyutihiwerieni,

\par }{\QB yaxeikɨata mawari wewiwamete memɨwarayexeiya kakaɨyarixi.

\par }{\Q Waɨkawa meyuhiwerietɨ mepɨtihiwa mɨmariwekaikɨ,

\par }{\QB wakakaɨyari xeime kwieyaritsie manutɨkienikɨ.


\par }{\Q \VS{6}Tsikeru nanutɨkiemɨkɨ 'Atsiriya paitɨ

\par }{\QB 'imikieri hepaɨ ti'aitame mɨmariwe mekaniyetuiriekuni.

\par }{\Q 'Epɨrahini kaniyutitewiyamɨkɨ,

\par }{\QB 'Ixaheri meta kaniyutitewiyamɨkɨ yukakaɨyarixi wahetsiemieme.


\par }{\Q \VS{7}Tsamariya kiekariyari kanikumawerimɨkɨ meta ti'aitame,

\par }{\QB kɨye 'etsipetɨ mehautsitɨarieni hepaɨ.


\par }{\Q \VS{8}Watukite 'etsimupepe kaniti'unariemɨkɨ kwiepa mieme,

\par }{\QB hakewa 'Ixaheri 'axatiyurienetɨ matɨa.

\par }{\QB Xuya meta tupiriya kanitiwawerimɨkɨ mawari taiyame matiwewiwakaitsie.

\par }{\Q Hikɨ hɨri mɨpaɨ mekatenitahɨawikuni:

\par }{\QB «Xeketananukanama», hɨrite 'etsimɨpepe:

\par }{\QB «Tahetsie keneukaxɨri mɨtatsikwinikɨ».


\par }{\BB \par }
{\Q \VS{9}«'Ekɨ, 'Ixaheri, 'axapetiyurienetɨ pepumie

\par }{\QB Kiweya paitɨ mɨtiyukatsutɨatsietɨtɨ,

\par }{\QB pepɨkatihayewa 'axapetiyurienetɨ.

\par }{\Q Kiweya kanitamieriemɨkɨ

\par }{\QB 'axamɨtiuka'iyarikɨ.


\par }{\Q \VS{10}Kepauka ne yanemɨra'eriwa, nepɨtiwakwinitɨani,

\par }{\QB 'ana nuiwarite meyukuxeɨrieme mekanitamiekuni,

\par }{\QB mewaranutaxɨrienike waɨkawari 'axamemɨte'uyurikɨ.


\par }{\Q \VS{11}'Epɨrahini tsikeru mɨmaxiutɨarie pɨhɨkɨ,

\par }{\QB mɨkɨ pinake tɨriku mu'uneni,

\par }{\QB peru ne yuku nepɨka'enutitekiri.

\par }{\Q Peru hikɨ 'Epɨrahini yuku nekananutitekiriemɨkɨ,

\par }{\QB Kura kanitakwietsanamɨkɨ,

\par }{\QB Kakuwu kwie 'aixɨa kaniyurimɨkɨ».


\par }{\BB \par }
{\Q \VS{12}Xekeneuka'etsa yuhetsiemieme kemɨtiheitserie,

\par }{\QB Naki'eriya takariyari xekeneuka'itsana,

\par }{\QB kwietsanaripa xeketene'uximayaka.

\par }{\Q 'Ari tukari paye'ari Yawé xema'eriwanikɨ,

\par }{\QB kepaukake munuani penɨ'ani heitserie mɨtiyupitɨwa wiyeriyari.


\par }{\Q \VS{13}Peru xeme 'axamɨti'ane xepuka'e, 'ayumieme mɨkatiheitserie xepɨka'itsana,

\par }{\QB 'itarika takariyari xekaniutikwani,

\par }{\Q wakaxetatetsie xemeuwawaɨrekaikɨ

\par }{\QB meta wakuyaxi memɨyumɨirekaikɨ.


\par }{\Q \VS{14}Kuyaxa payani tɨranari kemɨtiutayuane pɨti'eniɨriɨkɨni,

\par }{\QB kememɨteyuku'awietatɨka naitɨ pɨtiti'unarieni,

\par }{\Q kemɨtiuyuri Tsarimani Weti-'Axiweri kuyaxa matɨatsie,

\par }{\QB kepauka wamamama memutixitekie

\par }{\QB meta tɨɨri yunaitɨ.


\par }{\Q \VS{15}'Ikɨ Weteri kiekatari mɨyamekanixe'uyurieni,

\par }{\QB 'axaxemɨteyuriekɨ kwinimieme.

\par }{\Q 'Ixaheri kwieyaritsie ti'aitame kanimieriemɨkɨ yuheyemekɨ

\par }{\QB 'amɨtikataretsie.




\par }\Chap{11}{\SH Kakaɨyari kemɨtitanaki'eri 'Ixaheri
\par }
{\Q \VerseOne{1}«Kepauka 'Ixaheri mununutsitɨkai 'anapai nepinaki'eriekai,

\par }{\QB 'Ekipitu 'uyeikakaku neniwe nepenayexei.


\par }{\Q \VS{2}Kepauka matsi waɨkawa nemehɨawekai,

\par }{\QB matsi humapai kaniumiekaitɨni.

\par }{\Q Mawari taiyariyari pɨwamawirienekai memɨkayuri kakaɨyarixi,\FTNT{*}{{\FR 11:2 }{\FR{11:2}} Pɨyɨweta mɨtayɨni
{\FQ{Wahari kakaɨyarixiyari.
}}}

\par }{\QB 'ɨkwa pɨwatairienekai.


\par }{\Q \VS{3}Ne 'Epɨrahini muyeiwenikɨ nepɨtiti'ɨkitɨa,

\par }{\QB ne mamayatsie nemɨkawiekai nepɨhɨkɨ.

\par }{\Q Peru mɨkɨ pɨkanetsihetima

\par }{\QB kename ne 'aixɨa reu'eriekame neheyeitɨwakai kepauka mɨtikuyeni.


\par }{\Q \VS{4}'Ahurawa nepuwaha kaunari witsimɨ'anenekɨ,

\par }{\QB 'ahurawa nepuwaha naki'eriya kaunariyarikɨ.

\par }{\Q Kemɨti'uximayakai mɨkɨ yuku nepinawairi,

\par }{\QB ne'inaki'erietɨ 'ahurawa neputɨa nemɨtitaminikɨ.


\par }{\BB \par }
{\Q \VS{5}»'Ekipitu xepɨkahakunuaxɨaniri,

\par }{\QB 'Atsiriya pɨta xehetsie pɨtita'aita,

\par }{\QB nehetsɨa xemɨ'axɨanikɨ xemɨka'uyuwaɨrikɨ.


\par }{\Q \VS{6}Xekiekaritetsie 'ixipara me'u'ɨtɨ mekani'axɨakuni,

\par }{\QB xekitenie mepɨteheuwitexɨani

\par }{\QB kememɨteku'eriwakai mepɨkaheye'atɨani.


\par }{\Q \VS{7}Neteɨterima mepuyuwaɨriya memɨkanetsinaki'eriekakɨ kenemɨtitewa,

\par }{\QB 'ayumieme tsepa memɨnetsihahɨawe ne nepɨkawaparewieni.


\par }{\BB \par }
{\Q \VS{8}»'Epɨrahini, nepɨkayɨwe nemetsiyetuani.

\par }{\QB 'Ixaheri, nepɨkayɨwe nemetsi'uku'eirieni.

\par }{\Q Ne nepɨkayɨwe nemetsiyetuani 'Arimaha kenemɨtiyetua hepaɨ.

\par }{\QB Ne nepɨkayɨwe nemetsi'uku'eirieni Tsewuhini hepaɨ.

\par }{\Q Netaɨta, ne'iyari pɨkarexeiya,

\par }{\QB metatsiere nekwinurite panukuyuane.


\par }{\Q \VS{9}Peru ne tawarita nepɨkayeha'ani meta

\par }{\QB 'Epɨrahini tawarita nepɨkaka'una.

\par }{\Q 'Ahamatɨa tewi pɨka'uyeika,

\par }{\QB ne mana nemuyeikakɨ, Kakaɨyari nemɨpatsie,

\par }{\QB 'ayumieme kiekari nepɨkatamieni».


\par }{\BB \par }
{\Q \VS{10}Yawé maye hepaɨ puyutahaxɨatɨani,

\par }{\QB mɨkɨta mepenukuweiya.

\par }{\Q Kepauka Yawé haxɨaya meme'enieni,

\par }{\QB niwemama tau makayuyuipiketsie hepa mepatinexɨani memamatɨ.


\par }{\BB \par }
{\Q \VS{11}«'Ekipitu paitɨ mepanexɨani, wikixi wahepaɨ me'uyu'unarɨmetɨ.

\par }{\QB 'Atsiriya paitɨ mepanexɨani kukuruxi wahepaɨ memamatɨ,

\par }{\QB ne wakiita nekaniwareuta'ɨnaxɨamɨkɨ

\par }{\QR —Yawé mɨpaɨ kanaineni—.


\par }{\SH 'Ixaheri ke'axamɨtiuyuri
\par }
{\Q \VS{12}»'Epɨrahini pɨneti'itaiyane,

\par }{\QB 'Ixaheri mɨra'aita 'itarikakɨ xeikɨa niuki pɨxɨatɨa,

\par }{\Q Kura kuyeikame pɨhɨkɨ, Kakaɨyari hetsɨa 'ateewa paitɨ puyeika.

\par }{\QB Kakaɨyari mɨpatsie yamɨtikamie hetsɨa 'ateewa paitɨ puyeika.




\par }\PoetryChap{12}{\Q \VerseOne{1}'Epɨrahini 'eka xeikɨa kanikwaka,

\par }{\QB tukarikɨ 'eka mɨxɨka 'utɨa pukuyeika,

\par }{\QB waɨkawa 'itarika kaniwewieka meta kaniyumieneni.

\par }{\Q 'Atsiriya ti'aitame hamatɨa tɨratu mepɨwewietɨwe,

\par }{\QB 'Ekipitu ti'aitame hetsɨa hatseiti kaniyetuayani mɨtiyutuaka hepaɨ».


\par }{\BB \par }
{\Q \VS{2}Yawé Kura kanixanetani,

\par }{\QB pɨrayukatɨani Kakuwu naime kemuyuri,

\par }{\QB naime kemɨtiuyuri mɨkɨta mɨpaɨ pɨtipitɨarieni.


\par }{\Q \VS{3}Yumaama hukayatsie paitɨ yekaitɨ yu'iwa putami,

\par }{\QB meta kepauka temaikɨ matɨa Kakaɨyari hamatɨa puyutami.


\par }{\Q \VS{4}Niuki tuayame putami pe'iwaxɨ,

\par }{\QB putatsua pitawawiri 'aixɨa miyurienikɨ.

\par }{\Q Weteri pikaxei,

\par }{\QB mana hamatɨana pɨtiutixa,


\par }{\Q \VS{5}Yawé Kakaɨyari Naimekɨmɨtɨrɨkaɨye hamatɨa pɨtiutixa,

\par }{\QB Yawé mɨtitewa.


\par }{\Q \VS{6}Peru 'ekɨ kenenua 'akakaɨyari hetsɨa,

\par }{\QB peti'akanaki'erietɨ kemɨtiheitserie ketineyurieneni,

\par }{\QB hetsiena yuri peti'erietɨ.


\par }{\BB \par }
{\Q \VS{7}Kanani ti'inɨnɨatameya 'aixɨa pɨka'anene,

\par }{\QB pinake hipame mɨtiwanawatsirieneni.


\par }{\Q \VS{8}'Epɨrahini mɨpaɨ putaine yuta'ɨretɨ.

\par }{\QB «Waɨkawa nepɨrexeiya,

\par }{\QB waɨkawa ne'ukatewame pɨnetsi'ayeitɨa.

\par }{\Q Naime nemɨrana'iwaxɨtsie xɨka xete'utixeiya

\par }{\QB mana xepɨkatekaxeiya 'axamɨti'ane».


\par }{\BB \par }
{\Q \VS{9}«Ne Yawé nekanihɨkɨtɨni 'akakaɨyari

\par }{\QB 'Ekipitu pe'uyeikakaku paitɨ,

\par }{\Q nekamanakunuitɨamɨkɨ 'ixuriki kiiyarita pekanayekaimɨkɨ,

\par }{\QB kepauka makumawetsie temutakaxei hepaɨ.


\par }{\Q \VS{10}Ne Kakaɨyari niukametemama nepɨtiwarutaxatɨa,

\par }{\QB mamariwaweme 'inɨari nepɨtixe'uxeitsitɨa,

\par }{\QB ne ne'utainekaku 'ɨxatsikɨ mepɨtexekuxaxatɨwakai».


\par }{\BB \par }
{\Q \VS{11}Karaha kiekatari 'axamekateniu'iyarini,

\par }{\QB Kanahekɨakari tixaɨ pɨkarayani.

\par }{\Q Kirikari paitɨ tuurutsixi mepɨwaretimawa,

\par }{\QB 'ayumieme mɨrayutimawatɨre tetexi kanitaxɨriexɨamɨkɨ,

\par }{\QB 'ɨtsita paitɨ.


\par }{\Q \VS{12}Kakuwu kaniuyuta'una 'Arami hɨriyaritsie,

\par }{\QB 'Ixaheri katiniuta'uximayata muxatsi wahɨiyarikɨ

\par }{\QB yu'ɨya 'iwanetɨ.


\par }{\Q \VS{13}'Ixaheri 'Ekipitu mayewitɨkienikɨ meta mita'ɨwiyakɨ,

\par }{\QB Yawé yuniukame kanenɨ'ani.


\par }{\Q \VS{14}Peru 'Epɨrahini Yawé kaniuyehaxɨatɨani,

\par }{\QB 'ayumieme Kakaɨyari waɨkawa kaniwarutixani'erieni.

\par }{\Q Hikɨ Yawé pɨrekapitɨani ke'axamɨtiuyuri,

\par }{\QB kemɨtiuka'iyari mɨpaɨ katinanuyeyeimɨkɨ.




\par }\Chap{13}{\SH Yawé 'Ixaheri hetsiemieme kemɨtiuyeha'a
\par }
{\Q \VerseOne{1}'Epɨrahini pɨmariwekai 'ixaheritsixi wahɨxie.

\par }{\QB Kepauka mɨtikuxatakai teɨteri mepɨmamakai me'i'enietɨ.

\par }{\Q Peru mɨkɨ Wahari hayexeiyatɨ patɨa,

\par }{\QB 'ayumieme 'axamɨti'anekɨ kaniumɨni.


\par }{\Q \VS{2}Hikɨ yaxeikɨa 'axapɨtiyuriene,

\par }{\QB mɨkɨ katiniyuwewirieka kemɨtiyukɨhɨawe,

\par }{\Q kakaɨyarixi pɨratakɨ pɨtiwawewie, kakaɨyarixi memɨkwaniyarietɨka,

\par }{\QB mamakɨ memɨwewiyatɨka.

\par }{\Q Wahepaɨtsita meputiyuane:

\par }{\QB «Teɨteri mepɨtewamawirie

\par }{\QB meta mepɨwati'itsewe tsikerutsixi wahepaɨ me'aneneme».


\par }{\Q \VS{3}'Ayumieme hai ximeri mieme hepaɨ me'anenetɨ mepakɨne,

\par }{\QB haɨtsi ximeri paitɨ manuku'eke hepaɨ,

\par }{\Q xatsi 'eka mei'enitsitɨwa hepaɨ,

\par }{\QB kɨtsi huxunuta matineika hepaɨ.


\par }{\BB \par }
{\Q \VS{4}«Peru ne Yawé 'akakaɨyari nekanihɨkɨtɨni,

\par }{\QB 'Ekipitu paitɨ pe'uyeikakaku.

\par }{\Q 'Ayumieme tawarita xeime Kakaɨyari pepɨkahetimani ne xeikɨa,

\par }{\QB nixeime 'awikweitsitɨwame pepɨkakaxeiya ne xeikɨa.


\par }{\Q \VS{5}Ne nepɨyɨanekai makumawetsie nemɨmatsihetima,

\par }{\QB mɨkahakawiwiye makuwakitsie.


\par }{\Q \VS{6}Ne nepɨtixe'umi xeme xeputihuxai,

\par }{\QB peru xehuxatɨ xepuyuti'ɨrixɨ

\par }{\QB meta xepɨnetsihatɨmai.


\par }{\Q \VS{7}'Ayumieme ne wakɨmana maye nepayani,

\par }{\QB nepɨwatihupieni huye tetsita, hatɨwe hepaɨ.


\par }{\Q \VS{8}Nepɨwatakwini meta watawitsie nepɨwareuxutsixɨani

\par }{\QB hutse yuniwema wakwerietɨ mɨtiyuyuruwa hepaɨ.

\par }{\Q Maye hepaɨ nepɨtiwakwani.

\par }{\QB Yeutanaka 'ɨtsita mɨtiyutsana hepaɨ.


\par }{\BB \par }
{\Q \VS{9}»'Ixaheri nepɨmatsika'una,

\par }{\QB kemɨ'ane mɨmatsiparewie pemaye'uniekɨ.


\par }{\Q \VS{10}¿Hakewa ti'a'aitɨwame,

\par }{\QB para naime 'akiekarite mɨtawikweitsitɨanikɨ?

\par }{\Q ¿Hakewa 'a'itsɨkate pemɨwaruta'iwau:

\par }{\QB “Ti'aitame meta 'itsɨkate keneneyetuiri”?


\par }{\Q \VS{11}Neha'atɨ ti'aitame nemetsi yetuiri,

\par }{\QB neha'atɨ nemetsi'unawairi.


\par }{\Q \VS{12}Ke'axamɨtiuyuri 'Epɨrahini kaniuti'utsieni,

\par }{\QB naitɨ paka'utɨarie ke'axamɨtiuyuri.


\par }{\Q \VS{13}'Ukaratsi tiniwerɨmetɨ kukuiniyaya paye'axime,

\par }{\QB peru mɨkɨ nunutsi pɨkayɨkɨhɨawe:

\par }{\Q kepauka maye'ani manuyeyanikɨ,

\par }{\QB 'aixɨa pɨkatikuyeixa mɨpaɨ kani'aneni 'Ixaheri mɨkayuwaɨriyakɨ.


\par }{\BB \par }
{\Q \VS{14}»¿Netixetawikweitsitɨani mɨkite wateukiyapa?

\par }{\QB ¿Ne mɨkite watsata netixe'ayehapani?

\par }{\Q ¿Kewari mɨya, kemɨtiyuruwa?

\par }{\QB ¿Kewari mɨki teukiyapa, kepemɨtiyuka'una?

\par }{\QB Xekenahuni, ne nepɨkaxetinenimayata».


\par }{\BB \par }
{\Q \VS{15}Tsepa 'Epɨrahini rexeiyatɨ matɨa yu'iwama watsata,

\par }{\QB Yawé 'ekaya kaninuamɨkɨ,

\par }{\Q 'eka mɨxɨka makumawetsie mieme,

\par }{\QB hamuhapane meta haixate kanikawaxɨamɨkɨ.

\par }{\Q Tita memɨteheuxeiya katinika'unariemɨkɨ,

\par }{\QB naime tita witsiti'anenekame memɨtehexeiyakai katinikumawerimɨkɨ.


\par }{\Q \VS{16}Teɨteri Tsamariya kiekatari yuhetsie mekatenahɨakuni,

\par }{\QB yukakaɨyari me'aye'unietɨ mepakɨ.

\par }{\Q 'Ixiparatekɨ mekanikwi'iwakuni,

\par }{\QB tɨɨri mekanititetseweiyakuni kwiepa,

\par }{\QB memayehukatɨka yuhukatsie mekaneuxitekiexɨakuni.




\par }\Chap{14}{\SH 'Ixaheri ta'aurie kemɨrawenikekai para mɨreuyehɨwiyarienikɨ
\par }
{\Q \VerseOne{1}'Ixaheri, kenenua Yawé 'akakaɨyari hetsɨa.

\par }{\QB Ke'axapemɨtiyuriene mɨkɨ pɨmatsihekahɨpa.


\par }{\Q \VS{2}'Aixɨa ketineu'ahɨawi kepemɨtayɨni,

\par }{\QB Yawé hetsɨa kenenua mɨpaɨ ketineutahɨawi:

\par }{\Q «Ketatineuyehɨwirieka ke'axaketemɨte'uyuri,

\par }{\QB 'aixɨa 'anemekɨ ketaneutanaki'eri

\par }{\Q mawari hepaɨ,

\par }{\QB tepɨmatetaxatɨani.


\par }{\Q \VS{3}'Atsiriya pɨkatatsitawikweitsitɨani,

\par }{\QB kawayutsixi kuyaxa miemete wahetsie tepɨka'anutiyaxe.

\par }{\Q Tawariri tepɨka'itaterɨwani “'ekɨ takakaɨyari pepɨhɨkɨ”

\par }{\QB tixaɨtɨ tamamakɨ tiwewiyakame tepɨkate'ayexeiya,

\par }{\QB 'ahetsie nutui pikaxeiya kepemɨti'akanenimaya».


\par }{\SH Kakaɨyari kemɨtiwaruta'ei
\par }
{\Q \VS{4}«Ne ke'axamemɨte'uyuri 'aixɨa nepɨwayurieni

\par }{\QB nepɨwanaki'erieka 'aixɨa 'anemekɨ,

\par }{\QB kenemɨtiha'akai wahetsiemieme nepɨtiuhayewaxɨ.


\par }{\Q \VS{5}Ne wiyeri hepaɨ nepɨ'aneni 'Ixaheri hetsiemieme,

\par }{\QB yanepɨtiyurieni mɨkaxutunikɨ texuxuri tuturiyari hatetsita mieme hepaɨ.

\par }{\QB Nanayari tetɨata paitɨ ratiwiwiyame nepayeitɨani Riwanu kɨyeyari hepaɨ.


\par }{\Q \VS{6}Yɨrariyari waɨkawa pɨtiwawere,

\par }{\QB huriwu kemɨtimamariwawe mɨpaɨ pɨtipapare

\par }{\QB meta witsimu'ɨa kariuxa Riwanu mieme hepaɨ.


\par }{\Q \VS{7}Ne'etɨritɨa mepuyutikiitɨani,

\par }{\QB mepɨtiwawere tɨriku hepaɨ.

\par }{\Q Mepɨkayɨyɨrani kaxie hepaɨ,

\par }{\QB mepukuxaxatsiwani winu Riwanu mieme hepaɨ.


\par }{\Q \VS{8}Neuxei 'Epɨrahini, kakaɨyarixi wa'ɨkiyari tixaɨtɨ pɨkatihɨkɨ.

\par }{\QB Ne nemetsiku'eiya nekanihɨkɨtɨni meta nemetsi'ɨwiya.

\par }{\Q Huku kɨyeyari yamɨtitsiɨraɨye nekanihɨkɨtɨni,

\par }{\QB kepemɨtiutixuxuawere ne nekatiniyurieneni».


\par }{\BB \par }
{\Q \VS{9}Kemɨ'ane mɨtimaiwe kaneitimaitɨyeikani,

\par }{\QB kemɨ'ane waɨkawa mɨtiuyemate.

\par }{\Q Kaniyuritɨni Yawé huyeya kanixeuraɨyeni,

\par }{\QB mɨkɨ 'utɨma mekaniuhuni heitserie memexeiya,

\par }{\QB peru kemɨ'ane 'axamemɨteyurie mekanetiketamɨrikeni meteyukahiwe'erietɨ.


\par }